N á v r h

VY H L Á Š K A

Ministerstva obrany Slovenskej republiky

z .................................. 2011,

**ktorou sa ustanovujú podrobnosti o spôsobe označenia územia vojenského obvodu a jeho častí, nápisoch na tabuliach, vzore tabúľ a o spôsobe ich umiestnenia**

**na území vojenského obvodu**

Ministerstvo obrany Slovenskej republiky (ďalej len „ministerstvo“) podľa § 2 ods. 4 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení zákona č. /2011 Z. z. ustanovuje:

§ 1

(1) Územie vojenského obvodu, na ktoré nie je trvalý zákaz vstupu, sa označuje tabuľami s nápisom podľa vzoru uvedeného v prílohe č. 1.

(2) Územie vojenského obvodu, na ktoré je trvalý zákaz vstupu, sa označuje tabuľami s nápisom podľa vzoru uvedeného v prílohe č. 2.

(3) Časť územia vojenského obvodu, na ktorú je trvalý zákaz vstupu, sa označuje tabuľou s nápisom podľa vzoru uvedeného v prílohe č. 3.

(4) Na území vojenského obvodu sa umiestňujú tabule s nápisom podľa vzoru uvedeného v prílohe č. 4.

(5) Označenie územia vojenského obvodu podľa odseku 1 a 2 sa dopĺňa označením dvoma rovnobežnými pruhmi so šírkou 5 cm žltozelenej farby a umiestňuje sa vo výške 1,3 m na kmeni stromu s medzerou medzi pruhmi 5 cm.

(6) Označenie územia vojenského obvodu alebo jeho častí podľa odseku 2 a 3 sa dopĺňa označením piktogramom podľa vzoru uvedeného v prílohe č. 5.

§ 2

(1) Tabule podľa § 1 ods. 1 majú rozmery 60 cm x 40 cm. Tabule majú biely podklad, na ktorom je umiestnený nápis červenej farby.

(2) Tabule podľa § 1 ods. 2 a 3 majú rozmery 60 cm x 40 cm. Tabule majú žltý podklad, na ktorom je umiestnený nápis červenej farby.

(3) Tabule podľa § 1 ods. 1 a 2 sa umiestňujú na dobre viditeľnom mieste na priesečníku hranice vojenského obvodu s verejnou komunikáciou, lesnou cestou, cyklotrasou alebo chodníkom.

(4) Tabule podľa § 1 ods. 3 sa umiestňujú po obvode uzavretých alebo ohradených častí vojenského obvodu, v ktorých sú umiestnené objekty obrannej infraštruktúry a po obvode územia, na ktorom hrozí vážne ohrozenie života alebo zdravia osôb. Tabule sa rozmiestňujú tak, aby bola vzájomná viditeľnosť dvoch susedných tabúľ alebo piktogramov podľa § 1 ods.6.

(5) Piktogram podľa § 1 ods. 6 má rozmer 30 cm x 21 cm a umiestňuje sa vo výške 1,3 m na kmeni stromu.

§ 3

Tabule podľa § 1 ods. 4 majú rozmery 100 cm x 150 cm. Tabule majú biely podklad, na ktorom je umiestnený text čiernej a červenej farby. V hornej časti tabule je umiestnené logo ministerstva. Tabule sa umiestňujú na dobre viditeľnom mieste, najmä na miestach, kde občania spravidla vstupujú na územie vojenského obvodu.

§ 4

Táto vyhláška nadobúda účinnosť 1. júla 2012.